Document ID: /roh_data/filtered/fineweb-2-filterrobots_roh.jsonl.gz/47636

- Il schef da l'Armada svizra Philippe Rebord sa retira per motivs da sanadad
- Per chattar ina successiun vul l'armada uss instradar ina cumissiun speziala.
- I n'è betg la suletta midada en l'armada – il schef d'instrucziun Daniel Baumgartner vul midar funcziun.
Philippe Rebord sa retira suenter trais onns en uffizi da ses post sco schef da l'Armada svizra. Quai ha communitgà Rebord ensemen cun la Cussegliera federala Viola Amherd oz avant las medias. El pateschia dapi favrer vid ina greva trombosa e stoppia laschar operar vid il chalun.
Il Vallesan da 61 onns aveva surpiglià il 2016 la successiun dad André Blattmann sco schef da l'armada. Uss duai ina cumissiun chattar suenter in successur adattà. Il Cussegl federal sappia dapi ier davart la demissiun.
Fin l'atun duaja ina cumissiun chattar in candidat adattà. La finala elegia il cussegl federal il successur. Lez vegnia gia a cumenzar l'atun per sa lavurar en ensemen cun Rebord.
Dapi passa 30 onns en l'armada
Suenter ses studi a Losanna è Rebord entrà il 1985 en il corp d'instrucziun da l'armada. Il 2001 è Rebord daventà mainaproject da la «Recrutaziun armada XXI». Tranter il 2004 e 2008 è el stà cumandant da recrutaziun.
L'emprim da schaner 2009 aveva il Cussegl federal promovì Rebord al grad da brigadier ed il 2014 era el daventà divisiunari. Avant in onn era Rebord vegnì crititgà fermamain en connex cun il scandal da spesas tar l'armada.
RR novitads 06:00+